امریکانین پرزیدنتی دونالد ترامپ ایله عراق-ین باش ناظیری حیدرالعبادی آراسیندا تلفون دانیشیغی اولدو.
بو باره‌ده آغ ائو معلومات یایدی.
معلوماتدا پرزیدنت‌لرین تلفون گؤروشونده ترور تشکیلاتی داعش ایله موباریزه، بشار اسد رژیمی‌نین دوغو غوطه-ده کی شیمیایی سلاح هوجومو مسئله‌لری اطرافیندا فیکیر موبادیله‌سی آپاردیق‌لاری بیلدیریلیر.
معلوماتا دئییلیر: "عبادی ترامپا داعشه قارشی موباریزه‌ده امریکانین وئردیگی قرارلی دستکه گؤره تشککور ائتدی. لیدئرلر داعش قالینتی‌لاری‌نین تمیزلنمه‌سی‌نین سرعتلندیریلمه‌سین‌دن و بؤلگه‌دکی دیگر تهدیدلره قارشی بیرلیکده فعالیت گؤسترمه احتیاجین‌دان دانیشدی‌لار".
معلوماتا گؤره، ترامپ و عبادی یاخین‌لاشان سئچکی‌لردن اول عراق-ین بیرلیک و بوتؤو‌لوگونون اهمییتینی ده وورغولاییب‌لار.
قئید ائدک کی، اسد رژیمی اؤتن گون آخشام ساعت‌لاریندا محاصره‌ده توتدوغو دوغو غوطه-نین موخالیف‌لرین نظارتین‌دکی دوما قصبه سینه شیمیایی سلاحلا هوجوم ائدیب. هوجومدا 78 نفر اولوب، یوزلرله اینسان گازدان زهرلنیب.
دیگر طرفدن امریکا پرزیدنتی ترامپ تویتر حسابیندا: "پرزیدنت پوتین، روسیا و ایران اسدی دستکلدیک‌لرینه گؤره مسئولیت داشیییرلار. بو، باها باشا گله‌جک" یازیب.
امریکانین بمت-دکی دایمی نماینده‌لیگی‌نین وئردیگی آچیقلامادا بمت تهلوکه‌سیزلیک شوراسی‌نین فرانسا، اینگیلتره، امریکا و شورانین موقتی عضو‌لرین‌دن فیل دیشی ساحلی، هلند، پرو لهستان، کویت و سوئد-ین طلبی اساسیندا 9 آوریل، بازار ائرته‌سی گونو شیمیایی هوجوم مسئله‌سینی موذاکیره ائتمک اوچون توپلانتی کئچیریلمه‌سی باره‌سینده قرار قبول ائتدیگی بیلدیریلیر.
